הפיצ’ר המבוקש של גוגל מאפס סופסוף מגיע לישראל, וכעת גם רוכבי אופניים יוכלו למצוא את הנתיב הבטוח והנוח ביותר לנסיעה בתוך העיר

אזרחים רבים בישראל מעדיפים שלא להתנייד ברחבי העיר באמצעות רכב פרטי או תחבורה ציבורית, ומעדיפים להגיע ממקום למקום באמצעות אופניים ולהנות מיתרונות כמו זמן הגעה, שמירה על כושר והוזלה של עלויות נסיעה. למרות היתרונות הרבים, לא קל להיות רוכב אופניים בישראל: קשה למצוא את שבילי האופניים המועטים בערים הגדולות, והמסלולים הקיימים לעיתים קשוחים למדי וכוללים עליות תלולות וכבישים מסוכנים למדי. היום (ב’) לגוגל ישראל יש בשורה אמיתית לרוכבי האופניים בישראל, כאשר היא משיקה את אפשרות הניווט באופניים ב-Google Maps באופן רשמי.

הניווט המוכר, עכשיו גם לרוכבי האופניים

אפשרות הניווט החדשה מאתרת את מסלול הרכיבה הקצר ביותר בהתחשב בשבילי אופניים קיימים, עליות מינימליות ככל האפשר והמנעות מכבישים מסוכנים. כדי להשתמש באפשרות הניווט החדשה, פתחו את Google Maps, חפשו את היעד שלכם ובחרו באייקון של רוכב האופניים. הניווט זהה כמעט לחלוטין לניווט המוכר במכוניות או ברגל, כך שהוא בהחלט יכול לסייע לרוכבי אופניים למצוא את דרכם בקלות בערים. עד כה, גוגל עבדה עם עיריית תל אביב, ראשון לציון וירושלים כדי לעדכן את שבילי האופניים.

מעכשיו גיקטיים גם בטלגרם להצטרפות לערוץ הטלגרם שלנו לחץ כאן

ברק רגב, מנכ”ל Google בישראל, מסר: “אופניים הם כלי תחבורה נפלא ששומר על בריאות הרוכב וגם על הסביבה. אני מקווה שהפיצ’ר החדש יגרום ליותר אנשים לצאת מהמכונית ולדווש לכל מקום בבטחה בשבילים ייעודים ובמסלולים שמותאמים לרוכבים. כולי תקווה שבעתיד הקרוב נראה ערים נוספות מצטרפות לאלו שכבר העלו את מסלולי האופניים שבשטחן”.

זה עובד, אבל חסרים סימונים נחוצים לרוכבים

מבדיקה מהירה שערכתי, נראה שהאפליקציה אכן מצאה לי את הנתיב הקבוע שלי ממשרדי גיקטיים בדרום תל אביב אל הצפון הישן דרך שביל האופניים על הטיילת, אך לצד המסלול הזה, האפליקציה הציעה לי מסלול אלטרנטיבי דרך רחוב הירקון, שהוא רחוב מסוכן למדי לרוכבי אופניים. כמו כן, האפליקציה ידעה להגיד לי שהמסלול מישורי ברובו, אך לא ידעה להגיד לי איזה חלק מהמסלול הוא על גבי שביל אופניים. אלו הם נתונים שרוכבי אופניים צריכים לקחת בחשבון כשהם בוחרים נתיב נסיעה.

לקריאה נוספת: האופניים והקורקינטים הם לא הבעיה, אלא היעדר התשתיות